19 Go tshwana ga motlha wa ga Noa le wa rona ga go felele fela ka boikepo jwa batho le go fedisiwa ga bone. Fela jaaka go ile ga nna le batho ba ba falolang Morwalela, go tla nna le batho ba ba falolang bokhutlo jwa tsamaiso eno ya dilo. Batho ba ba neng ba falola Morwalela e ne e le batho ba ba pelonolo ba ba neng ba sa tshele ka tsela e bontsi bo neng bo tshela ka yone. Ba ne ba reetsa tlhagiso ya Modimo mme ba itlhaola mo lefatsheng le le boikepo la motlha oo. Baebele ya re: “Noa a bona kamogelo mo matlhong a ga Jehofa. . . . O ne a itshupa a se na molato mo gare ga ba ba neng ba tshela ka nako ya gagwe.” (Genesise 6:8, 9) Mo gare ga batho botlhe ba ba neng ba tshela, ke lelapa le le lengwe fela, ‘batho ba le mmalwa, e leng, meya e le robedi, ba ba neng ba rwalwa ka pabalesego go ralala metsi.’ (1 Petere 3:20) Mme Jehofa Modimo o ne a ba naya taelo eno: “Atang lo ntsifale lo tlatse lefatshe.”—Genesise 9:1.